Anno Domini millesimo quadringentesimo quadragesimo nono, statuta sunt haec apud Cistercium duodecima die mensis septembris, in eiusdem Ordinis Cisterciensis Capitulo generali. ORATIONES. 1.  Pro beatissimo ac sanctissimo domino nostro domino Nicolao divina Providentia Papa V ; necnon pro reverendissimis in Christo patribus dominis sanctae romanae Ecclesiae cardinalibus, et maxime pro reverendo in Christo patre et domino domino Ioanne divina Providentia tituli Sancti Laurentii in Lucina cardinali Morinensi vulgariter nuncupato, nostri Ordinis in Curia romana benivolo protectore, ac etiam pro reverendis in Christo patribus patriarchis, primatibus, archiepiscopis, episcopis, abbatibus, abbatissis, et pro religiosis omnibus ac ecclesiasticis quibuscumque, dicantur tres missae, una videlicet de Spiritu Sancto, altera de Sancta Cruce, tertia de Beata Virgine, in singulis monasteriis Ordinis universi. 2.  Praeterea pro christianissimo et semper augusto domino Frederico, Dei gratia sacri imperii rege Romanorum, necnon pro christianissimo domino Carolo rege Francorum, ac etiam pro illustrissimo principe domino Philippo Dei gratia duce Burgundiae, huiusce monasterii Cisterciensis praecipuo fundatore, et generaliter pro aliis omnibus regibus, reginis, ducibus, ducissis, comitibus, comitissis, militibus, militissis, et aliis nobilibus et dominis fidelibus in pace et unitate sanctae matris Ecclesiae existentibus, dicantur tres missae, una videlicet de Spiritu Sancto, alia de Sancta Cruce, tertia de Beata Virgine Maria a singulis sacerdotibus Ordinis universi. 3.  Insuper pro burgensibus, mercatoribus, laboratoribus et maxime pro benefactoribus Ordinis nostri, ac pro universo populo sancto Dei in pace et unitate sanctae matris Ecclesiae constituto, dicatur una missa de Spiritu Sancto in singulis monasteriis Ordinis universi. 4.  Ceterum pro pace et unitate sanctae matris Ecclesiae celebretur in hebdomada una missa dumtaxat per abbatem assignanda, cuius introitus sit : *Salus populi ego sum*, collecta *Ecclesiae* cum sequentibus, in singulis monasteriis Ordinis universi. 5.  Postremo pro felicis et inclitae recordationis dominis nostris Philippo, Ioanne et Carolo, quondam Francorum regibus et reginis ac praedecessoribus eorumdem defunctis, et praesertim pro domino Ioanne duce Burgundiae, et coniugibus eorumdem defunctis, et generaliter pro omnibus regibus et reginis, ducibus, ducissis, comitibus, comitissis, baronibus, baronissis, militibus, militissis, et aliis nobilibus defunctis, pro religiosis et aliis omnibus fratribus, familiaribus et benefactoribus Ordinis nostri defunctis, dicantur tres missae de *Requiem* in singulis monasteriis Ordinis universi. [DIFFINITIONES] GENERALES 6.  Cum Ordo noster… contributionem sex millium florenorum… *etc. ut in anno* 1411, *n° 7. 7.  Generale Capitulum propetenus volens providere manutenentiae et conservationi iurium, libertatum et privilegiorum Ordinis, in quibus plurimum ipse Ordo in multis mundi partibus, ob defectum defendentium et resistentium, laeditur et gravatur, tam ab Ordinariis quam ab aliis dominis temporalibus et personis ecclesiasticis et saecularibus pro tuitione et defensione dictorum iurium, libertatum et privilegiorum ipsius Ordinis ac monasteriorum eiusdem, idem Capitulum generale fecit, constituit et ordinavit, ac per praesentem diffinitionem facit, ordinat et constituit tam coniunctim quam divisim venerabiles et in Christo carissimos de Regalimonte, de Prulliaco, de Valle lucenti, de Dunis, de Capella Thosan, de Laude, de Camberone, de Alna, de Villari in Brabantia, de Charitate, de Buxeria, de Maceriis, de Ursicampo, de Caricampo, de Monte Sanctae Mariae, de Longo vado, de Altaripa, de Grandisilva, de Bonofonte, de Caduino, de Bolbona, de Bonavalle *Pictaviensis,* de Bonavalle Ruthenensi, de Sanctis Crucibus, de Valle digna, de Rota, de Sacramenia, de Superato, de Alcubatia, de Fossa nova, de Sancto Andrea, de Savigniaco, de Signiaco, de Begar, de Precibus, de Reliquiis, de Bono portu, de Oliva, de Roseriis, de Bullione, de Fonteneto, de Claravalle, de Morimundo monasteriorum abbates, necnon dilectos religiosos fratres Petrum de Flinis, Petrum de Auxona, Egidium de Roya, Iacobum de Leone Slaverii, Ioannem de Pratis, Iacobum de Balerna, Arnulphum de Ellantio, Bernardum de Reliquiis, Henricum de Boudelo, Ioannem Walle de Dunis, Iacobum de Claravalle alias Piquenne, Thomam de Firmitate, Edmundum de Pontigniaco, Thomam de Morimundo, Symonem de Champignoliis monasterii Morimundi, Stephanum de Vermentone, Ioannem Ricoul et Iacobum Caudrelier de Laude, ac etiam venerabiles et discretos viros magistrum Ioannem Germani, magistrum Petrum Hanny Matiquor, magistrum Petrum de Vaucello, magistrum Ioannem de Ovila, Petrum et Galtherum Cornot fratres, Nicolaum Cosmart, magistrum Ioannem de Ulmis, Nicolaum Nicole presbyterum, Guillelmum Damiens, Theobaldum Liegeart, magistrum Ioannem Gagnardi, Stephanum Catherine, Hugonem Froichot, Ioannem Goux, magistrum Stephanum Goux, magistrum Symonem Goux, magistrum Symonem Pourcelot de Marchia, Stephanum Ruffi de Marchia, Ioannem de Coiffi apud Casseol commorantem, et eorum quemlibet in solidum, ita quod melior non sit prioris conditio nec subsequentis deterior, sed quod per unum fuerit inceptum per alium prosequi valeat et finiri, totius Ordinis praedicti Cisterciensis veros, certos, legitimos et indubitatos procuratores, syndicos, economos negotiorum gestores generales et nuntios speciales in omnibus et singulis causis, querelis, controversiis et negotiis ipsius Ordinis, motis et movendis, contra quascumque personas ecclesiasticas, saeculares vel alias, tam etiam pro ipso toto Ordine, quam contra praefatum Ordinem et singula ipsius membra coram quibuscumque iudicibus tam ecclesiasticis quam saecularibus in quocumque foro praesidentibus, seu pro iudicibus aut loco iudicum in iudicio sedentibus et *loca tenentibus* eorumdem, dans et concedens idem Capitulum generale dictis procuratoribus et eorum cuilibet per se et in solidum plenam et liberam potestatem ac mandatum speciale agendi et dicendi pro toto Ordine praedicto, rebusque et bonis ipsius Ordinis ac omnium et singulorum monasteriorum et membrorum eiusdem defendendi, conveniendi, reconveniendi de locis, iudicibus, locaque et iudices eligendi et nominandi et si necesse fuerit recusandi, adnovandi, forum et iudicium declinandi, libellum seu libellos offerendi, et oblatum seu oblatos recipiendi, accipiendi, proponendi, replicandi, duplicandi, triplicandi, quadruplicandi, litem seu lites contestandi, iurandi quoque in animas nostras de calumnia seu veritate dicenda, et praestandi cuiuslibet alterius generis iuramentum quod in causis exigitur et postulat iuris ordo, ponendi et articulandi, positionibus et articulis pro parte adversa productis respondendi, testes, litteras, acta privilegia et instrumenta, in et per modum probationis producendi et exhibendi, testes iurare videndi, dicendi in testes et eorum dicta reprobandi, litteras, acta, privilegia et instrumenta pro parte adversa producta, copiamque productorum et exhibitorum petendi et obtinendi, concludendi, paciscendi et concordandi, proponendi semel vel pluries, renuntiandi, ostensiones locorum faciendi, interlocutorias arbitrales et diffinitivas sententias audiendi, ab eis et quolibet gravamine iudiciali vel extra iudicium appellandi, appellationem suam, seu *appellationes* suas prosequendi, intimandi, insinuandi, innovandi, apostolicos et expensas petendi et recipiendi, et de ipsis iurandi, beneficium absolutionis et restitutionis in integrum, si et quando necesse fuerit, impetrandi et obtinendi, recredentiam de bonis et rebus ipsius Ordinis ac omnium et singulorum monasteriorum et membrorum eiusdem petendi et obtinendi, unum vel plures procuratorem seu procuratores substituendi, qui substitutus vel substituti consimilem in praemissis et singulis praemissorum habeat vel habeant potestatem, et ipsum substitutum vel substitutos quotiens sibi videbitur opportunum revocandi, et generaliter omnia et singula faciendi et exercendi praeter mutui contractum, quae totus Ordo praedictus faceret vel facere posset et deberet in praemissis et singulis praemissorum, et quae possunt et debent facere veri et legitimi procuratores, etiam si mandatum exigant speciale, ratum et gratum habentes et *habituri* quidquid per dictos procuratores vel alterum eorumdem, seu per ab eisdem substitutos dictum, actum, factum, gestumve fuerit seu etiam procuratum in praemissis, et quolibet praemissorum promittentes sub hypotheca et obligatione omnium bonorum ipsius Ordinis praedicti mobilium et immobilium, si necesse fuerit, iudicatum solvi et iudicio sisti cum suis clausulis opportunis. 8.  Licet a primaeva Ordinis institutione pro bono et utilitate eiusdem monasteriorum et patribus ipsius certae contributiones sancte et iuste fuerint impositae annuatim iuxta Capituli generalis taxationem persolvendae et iuxta etiam ordinationes apostolicas diversis personis etiam in Curia romana distribuendae, necnon regentibus et legentibus Universitatum generalium, ac etiam pro expensis ipsius Capituli et tuitione privilegiorum aliisque necessitatibus dietim occurrentibus, quae quidem contributiones variae istis temporibus ad mille quingentos florenos ascendunt. Quapropter Ordo ipse est in multis debitis aggravatus, et in maioribus esset, si providentia domini Cistercii ad hoc non subveniret, quibus non obstantibus certi patres ad solvendum contributiones sibi impositas se difficiles reddunt, quinimo receptoribus ipsarum contributionum se opponunt et eosdem apud graves et potentes personas diffamant et accusant diversas poenas incurrendo, quibus malis obviare cupiens praesens Capitulum generale omnes tales conspiratores fore et esse denuntiat, committendo domino Cistercii et quatuor primis quatinus abbates super hoc convictos a sua dignitate ipso facto deponant et monachos cuiuscumque conditionis existant sine spe reversionis a proprio monasterio eliminent. 9.  Item, quia sicut ab unitate et conformitate morum servitiorumque et ceremoniarum Ordo noster initium sumpsit et profecit, ita necesse est ut continuetur. Quapropter Capitulum generale multiplices instituit diffinitiones contra abbates, abbatissas, priores, priorissas, ceterasque Ordinis personas, quae sine eiusdem Capituli licentia novas historias, signanter de altaris sacramento, de sancto Benedicto et quamplures alias conscripserunt et in suis ecclesiis decantare praeceperunt. Omnes huiusmodi diffinitiones praesens Capitulum confirmat et approbat, et nihilominus huiusmodi Ordinis personas talia praesumentes a divinis suspendit quoadusque Ordini se conformaverint, committendo domino Cisterciensi et quatuor primis ut super hoc diligenter se informent, detectosque debitis poenis puniant, et ne modo talia fiant sub praefatis poenis inhibeant. 10.  Item, ne monasteria gravari debeant aut animae defunctorum in aliquo defraudari, inhibet praesens Capitulum generale ne amodo aliqui abbates seu abbatissae seu eorum conventuales se obligare praesumant ad aliqua servitia seu anniversaria perpetua celebranda sine consensu eiusdem Capituli, contrarium facientes usque ad sequens Capitulum generale stallum abbatis non ascendant. 11.  Item, quia non decet abbatissas sive moniales per mundum evagari, iuxta antiquas Ordinis diffinitiones praesens Capitulum generale reformatoribus et visitatoribus ipsarum monialium omnimodam confert auctoritatem quoad correctionem, institutionem et destitutionem ipsarum tam in capitibus quam in membris ; nec liceat ipsis a praedictis reformatoribus aut visitatoribus appellare aut se eisdem opponere, quinimo tenebuntur in qualibet visitatione se eorumdem ordinationibus per omnia submittere, et qui contra fecerint, aut contra suos visitatores et reformatores potentum auxilia adire praesumpserint ipso facto pro excommunicatis habeantur, et abbatissae super hoc convictae pro depositis teneantur ; ipsi tamen visitatores et reformatores de depositionibus et novis institutionibus per eos factis sequens Capitulum generale, nemine reclamante, fideliter tenebuntur informare. 12.  Item, iuxta ordinationes tam apostolicas quam etiam regulares praecipit praesens Capitulum generale patribus abbatibus et reformatoribus universis, quatinus possetenus laborent ad reclusionem monialium et quod ipsas compellant de communi vivere et proprietatem evitare. 13.  Item, quia tam multi monachi et moniales fratres et sorores suas, qui aliquando deliquerunt, licet per Capitulum generale rehabilitati fuerint, semper pro infamibus habent, eisdem materiam desperandi conferentes, omnes tales qui pertinaciter super hoc convicti fuerint Ordinis statutis rebellare, praesens Capitulum generale inhabilitat quousque fuerit cum eisdem per ipsum Capitulum dispensatum. 14.  Item, quia ex nimietate debitorum quamplurima monasteria Ordinis ex toto sunt desolata, inhibet praesens Capitulum generale ne quis abbas audeat ultra quingentos florenos debita contrahere quacumque de causa sine licentia sui patris abbatis aut Capituli generalis, aliter pro deposito habeatur. 15.  Item, quia ex apostatarum et fugitivorum vago discursu Ordo noster magnam incurrit infamiam, signanter in provincia Coloniensi, sub inobedientiae et aliis Ordinis formidabilibus poenis praecipit praesens Capitulum generale abbatibus de Campo, de Veteri monte, et de Heysterbach et cuilibet ipsorum quatinus omnes tales, quos in provincia praedicta repererint, ad sua monasteria propria redire compellant, aut carceribus mancipare curent cum expensis propriorum abbatum ; et hoc idem praecipit praesens Capitulum omnibus abbatibus quos sine litteris commendatoriis reperierint. 16.  Item, quia ex dissoluta vita confessorum monialium et etiam capellanorum Ordo noster supra modum diffamatur, sub poena privationis a sua iurisdictione inhibet Capitulum generale patribus abbatibus et monasteriorum monialium regentibus, ne amodo in eisdem instituant aliquos in confessores aut capellanos qui non fuerint honestae vitae et approbatae competentis litteraturae, praecipiendo ut confessores et capellani iam instituti qui tales non fuerint, incontinenti revocentur. 17.  Item, praecipitur omnibus et singulis abbatibus Ordinis, quatinus omnes reliquias Ordinis quae solent portari per mundum, cum ad sua monasteria devenerint, eas arrestent, nec ipsas exire permittant usque ad Capitulum generale proxime futurum, absque licentia domini Cisterciensis. 18.  Item, citantur omnes abbates ad proximum generale futurum Capitulum, qui ad praesens erant citati sub poena convicti et excommunicationis. 19.  Item, excusantur omnes Ordinis abbates, qui non venerunt ad Capitulum generale praesentis anni, praeter eos qui ad ipsum erant citati, ipsos vero qui non miserunt scolares ad studia generalia et potuerunt, praedictum Capitulum condemnat in expensis iuxta formam in Benedictina contentam, mandatque omnibus patribus abbatibus, quatinus suos subditos ad futurum generale citent Capitulum comparituros sub poenis in statutis Ordinis contentis adversus non venientes ad praedictum generale Capitulum. 20.  Item, abbates Alemaniae, Hungariae, Poloniae, Daniae, aliosque abbates nationis germanicae, propter guerras in eadem natione existentes praesens generale Capitulum a via praesentis Capituli habet benigniter excusatos. 21.  Item, praesens generale Capitulum impugnationibus, molestiis et gravaminibus libertatum et privilegiorum Ordinis, per nonnullos dioecesanos episcopos quibusdam Ordinis nostri monasteriis, et ipsi eidem Ordini inflictis, aut in posterum, quod Deus avertat, infligendis, sincera devotione et omni sagacitate industriae obviare satagens, ordinat et diffinit quod dominis Leodiensi et Constantiensi per ipsum Capitulum scribatur quatinus dictum Ordinem nostrum suis antiquis libertatibus, immunitatibus et privilegiis gaudere permittant, alias si, quod absit, hoc facere recusaverint, ab ipsis appelletur ab Ordinis procuratore in illis provinciis, in quibus dicta gravata monasteria situantur, deputato, dictam appellationem ad expensas abbatum dictarum provinciarum prosecuturam. Illas tres nihilominus moniales monasterii Vallis Nostrae Dominae prope Huyum, quae a dicto domino leodiensi quasdam impetrarunt litteras in praeiudicium dictorum privilegiorum et libertatum, et per dominum Cisterciensem, propter earum rebellionem et inobedientiam de tradendo dictas litteras, excommunicatas, declarans idem Capitulum tamquam conspiratrices fore excommunicatas, penitusque a dicto monasterio eliminandas et incarcerandas usque ad nutum Capituli generalis, abbatissae et conventui praefati monasterii districte inhibendo, ne dictis monialibus de bonis monasterii quidquam tradant seu tradi aut ministrari faciant vel permittant, sed eas tamquam conspiratrices et excommunicatas evitent, et a praedicto monasterio penitus expellant. 22.  Item, Ordinem nimis gravatum ob multas exactiones, quae per quosdam collectores decimarum et quoscumque alios contra privilegia Ordinis praedicti fiunt super monasteria ipsius Ordinis, Capitulum generale considerans vult quod procuratoria anno Domini 1447 et 1448 in ipso Capitulo super hac materia facta, iterum per universas provincias habeant talem vigorem sicut prius, et expensae fiendae in prosecutione huiusmodi negotiorum Ordinis solvantur sub censuris Ordinis, videlicet poena excommunicationis, per abbates et abbatissas praedicti Ordinis earumdem provinciarum, in plenaria Ordinis potestate. 23.  Item, praesens Capitulum generale ordinat et diffinit quod constituantur procuratores, personae Ordinis per universas provincias, quae habeant potestatem defendendi iura, libertates et privilegia Ordinis cum potestate etiam substituendi unum vel plures iuxta formam super hac materia prius confectam. 24.  Praecipitur omnibus et singulis abbatibus Ordinis sub poena depositionis a statu et dignitate abbatiali quatinus, si quod habeant religiosos, qui ad alium Ordinem transierint, ad sua propria monasteria infra proximum generale Capitulum secuturum faciant eos redire. 25.  Praesens generale Capitulum sincero formidans affectu, ne dominicis ovibus pastores praeficiantur lupinosi aut insufficientes, et indigni caulam dominicam occupent tam indebite quam indigne, statuit, ordinat et diffinit quod abbates noviter electi et promoti, nisi infra suae promotionis annum decretum suae promotionis praedictae praesenti Capitulo personaliter praesentaverint, non obstante notorio remanentiae personalis impedimento, huiusmodi electionem nullam et invalidam fore dictum Capitulum diffinit et decernit, adiiciendo quod in diffinitorio eiusdem Capituli iurabit se non impetraturum per se vel per alios quaecumque privilegia aut exemptiones, tam a Summis Pontificibus quam a quibuscumque principibus, de non solvendo contributiones Ordinis in praeiudicium privilegiorum ; et hoc sub poena dignitatis abbatialis privationis. 26.  Praesens generale Capitulum dolenter attendens quod propter quasdam substractiones et suspensiones factas per patres abbates et visitatores quibusdam Ordinis abbatibus a regimine temporali suorum monasteriorum plurima scandala, dissensiones et propriorum abbatum contemptus, proh nefas ! pullulaverint, huiusmodi suspensiones et substractiones carpit et adnullat, abbatibus sic suspensis suorum monasteriorum utrumque regimen plenarium restituendo, nisi tamen casum depositionis demeruerint, patribus abbatibus praecipiens et iniungens quatinus de cetero ab huiusmodi suspensione se caveant, corrigendo vero emendabiles et caritative moniti non se emendantes per censuram Ordinis seu totalem si demeruerint depositionem secundum salubria Ordinis instituta corrigantur. 27.  Praesens Capitulum generale benigne concedit omnibus et singulis personis Ordinis, quatinus habeant potestatem sibi eligendi confessores idoneos et sufficientes de Ordine, qui ipsas possint absolvere in foro conscientiae ab omnibus et singulis casibus eidem Capitulo specialiter reservatis, semel dumtaxat infra generale Capitulum proxime futurum, inhibendo ipsis personis sub apostasiae poena ne praetextu anni iubilei ad Curiam romanam accedant, praesertim cum dominus Cisterciensis disposuerit in brevi aliquos ad praedictam Curiam mittere, qui habebunt impetrare indulgentias pro ipso Ordine, nec se moveant, donec ab ipsis mittendis responsum habuerint. 28.  Graves abusus et negligentem animarum curam quorumdam abbatum Ordinis, qui contra ipsius Ordinis instituta tolerant monachos suos cameras in infirmitoriis possidere et gravius periculum animarum in eisdem diurnis atque nocturnis horis commessationibus, dormitionibus et aliis enormitatibus vacare, et in huiusmodi nefaria conversatione obdurati nunquam vel raro dormitorii, refectorii communis et alias claustrales ceremonias observare curant, damnabilique vitio proprietatis labefacti, negotiatorum more publicorum sanctae paupertatis virtutem, proh dolor ! abiiciunt, quod exinde periclitatio consequitur animarum, propriorum abbatum vilis admodum contemptus, monopolia, conspirationes et murmura frequentius oriuntur, praesens generale Capitulum abolere cupiens, universis et singulis abbatibus Ordinis, praesertim illis in quorum monasteriis huiusmodi vitia pullulare perspexerint, mandat et praecipit quatinus omni conatu et devotione dictos abusus sarculo reformationis amputare satagant, proterve contradicentibus conspiratorum seu carcerali poena puniendis. GRATIAE SPECIALES 29.  Praesens Capitulum generale benigniter admittendo supplicationem abbatis de Oliva petentis sibi deminui contributiones Ordinis, dictas contributiones eidem abbati suoque monasterio remittit, eumdem absolvendo pro quinque florenis monetae dicti Capituli generalis usque ad immediate sequens septennium dumtaxat persolvendis, eidemque benigne concedit, quod omnes et singulas utriusque sexus sibi subiectas regulares personas in foro conscientiae absolvere valeat ab omnibus et singulis casibus Capitulo reservatis, dicto dumtaxat durante septennio, in ipsius Capituli generalis plenaria potestate ; item propter loci distantiam et viarum discrimina dictum abbatem a via Capituli per dictum septennium praesens Capitulum absolvit. 30.  Generale Capitulum pie considerans et attendens grave senium, debilitatem corporis et annositatem abbatis moderni de Misericordia Dei, ipsum abbatem a via Capituli generalis, quamdiu vitam duxerit in humanis, dictum generale Capitulum pie duxit absolvendum. 31.  Ad idem pro abbate de Gratia Dei. 32.  Ad idem pro abbate de Castellariis. 33.  Gemebundam monasterii de Moris pauperiem ac ipsius gravem inopiam praesens generale Capitulum pio compassionis affectu considerans et attendens, abbatem dicti loci et ipsum monasterium a solutione contributionum Ordinis per immediate sequens triennium dumtaxat quittat penitus et absolvit. 34.  Redemptionem cuiusdam reditus per illustrissimum principem dominum regem Siciliae ab abbate et conventu monasterii Grandissilvae, in litteris quibus praesentes annectuntur contentam factam generale Capitulum ratificat et approbat, praecipiendo nihilominus eisdem abbati et conventui sub poena excommunicationis, quatinus pecunias quas occasione huiusmodi venditionis receperint, ad alios usus eidem monasterio necessarios convertant, referantque proximo Capitulo generali, quid de ipsis pecuniis fecerint, seu domino Claraevallensi, s. th. pr., praefati monasterii Grandissilvae patri abbati. 35.  Praesens Capitulum generale recipit in plenariam participationem omnium bonorum spiritualium quae fiunt ac de cetero fient in Ordine illustrissimum principem dominum ducem Saxoniae cum sua consorte et liberis, necnon magistrum hospitii serenissimi principis domini regis Romanorum cum ceteris nobilibus de sua curia, ordinatque quod dominus Cisterciensis super hoc litteras det opportunas. 36.  Praesens Capitulum generale debite informatum quod monasterium monialium de Valle mulierum Coloniensis *dioecesis* est exustum et penitus desolatum, nec est spes de eiusdem relevatione, idem monasterium incorporat monasterio Montis Sanctae Walburgis ob sanctae religionis profectum, dictaeque novellae plantationis incrementum rogando et deprecando dominum Coloniensem ut eamdem incorporationem ratam habeat et in favorem Ordinis cisterciensis, cuius est benevolus fautor ipsam dirigere habeat. 37.  Generale Capitulum propter nimiam paupertatem monasterii de Otterbourg, abbatem ipsius monasterii supportat misericorditer et absolvit a via Capituli generalis et a missione studentium usque ad quinque annos. 38.  Ad idem pro abbate de Castro aquilae. 39.  Generale Capitulum gratiose concedit abbati de Mulbruna, ut possit accipere haereditarie a monasterio monialium de Kirchbach quamdam silvam eidem monasterio monialium pertinentem pro quodam censu perpetuo, quem idem monasterium de Mulbruna praefato monasterio monialium annuatim solvere tenebitur et super hoc tenentur, et dantur inspectores abbates de Sconovia s. th. pr., et de Alba. 40.  Generale Capitulum prae compatiens affectu desolationi monasterii Fontis salutis, quod, proh dolor ! causantibus inconvenientiis temporum et dissensionibus principum, necnon multis aliis rationabilibus causis ad maximam est deductum ruinam, misericorditer concedit quod conventus eiusdem monasterii dispergatur donec eidem fortuna pinguior arriserit, per idemque tempus abbas dicti monasterii supportatur a missione scolarium ad studia generalia, ac etiam a via Capituli generalis. 41.  Praesens Capitulum generale concedit scolaribus nationis Franciae studentibus in collegio Sancti Bernardi Parisius illud spatium terrae inhabitabilis retro chorum dicti collegii ad faciendum ipsis unum hortulum sive spaciamentum, suis expensis, et similiter annuit eis ingressum per parvas scolas. ELECTIONUM CONFIRMATIONES 42.  Electionem, promotionem et installationem fratris Roberti… in abbatem monasterii de Bono radio, per dominum abbatem de Pontigniaco, dicti monasterii patrem abbatem, rite et canonice celebratam, prout in decreto, cui praesens annectitur *diffinitio* lucidius continetur, praesens generale Capitulum approbat, ratificat et confirmat. 43.  Electionem, promotionem et installationem fratris Stephani Mercatoris in abbatem monasterii de Loco regio per abbatem de Curia Dei, dicti monasterii patrem abbatem, rite, *etc. ut supra*. 44.  Electionem, promotionem et installationem fratris Oliverii Poter in abbatem monasterii Beatae Mariae Insulae de Ré, Xantonensis dioecesis, per abbatem de Trisagio, commissarium domini Pontigniaci, patris abbatis dicti loci de Ré, celebratam, *etc. ut supra*. 45.  Amotionem et privationem a dignitate abbatiali monasterii de Petris factas per abbates de Pratea et de Nigro lacu, commissarios domini abbatis Claraevallis, s. th. pr., de persona fratris Ludovici de Villamonia, tunc se gerentis pro abbate ipsius monasterii de Petris, necnon electionem factam de persona fratris Petri Belleville, in abbatem eiusdem monasterii, generale Capitulum ratificat… *etc. ut supra*. 46.  Electionem, promotionem et installationem fratris Stephani Garandi in abbatem monasterii de Varenis per abbatem de Pratea, commissarium abbatis de Valle lucenti, patris abbatis dicti loci de Varenis, celebratam et factam, *etc. ut supra*. COMMISSIONES 47.  Abbatibus de Firmitate, s. th. pr., de Prulliaco, de Caritate, de Regalimonte, de Bonavalle Pictaviensi, et eorum cuilibet in solidum committitur per generale Capitulum quatinus omnes et singulas utriusque sexus regulares Ordinis Cisterciensis personas quas in quibuscumque pecuniarum summis et rebus aliis repererint obligatas, seu quovis modo teneri domino Cistercii… *etc. ut in forma consueta*. 48.  Ad idem pro domino Pontigniaci, de Trisayo et de Stella monasteriorum abbatibus. 49.  Ad idem pro monasterio Prulliaci, abbatibus de Ursicampo, s. th. pr., de Regalimonte et de Valle lucenti. 50.  Ad idem pro monasterio Ursicampi, abbatibus de Gardo et de Caricampo. 51.  Ad idem pro monasterio de Pratea, abbati de Locoregio. 52.  Reformationem et visitationem omnium et singulorum Ordinis monasteriorum utriusque sexus in ducatu Sabaudiae et partibus circumvicinis constitutorum, domino abbati Claraevallis, s. th. pr., praesens Capitulum generale committit, in plenaria Ordinis potestate. 53.  Commissionem reformationis anno praeterito domino abbati Morimundi, s. th. pr., factam quoad monasteria nationis germanicae et suae generationis, praesens Capitulum ratificat, renovat et approbat. 54.  Reformationem ac visitationem omnium et singulorum monasteriorum Ordinis in regno Angliae existentium, Capitulum generale committit abbatibus contentis in litteris abbatum eiusdem regni ipsi Capitulo scribentium, quodque dominus Cisterciensis faciat aptari commissiones necessarias super huiusmodi negotio conficiendas, absque praeiudicio patrum abbatum. 55.  Committitur abbatibus de Luzella et de Salem auctoritate Capituli generalis, quatinus quantocius poterunt, accedant ad monasterium de Caesarea, in qua visitent et reforment quaecumque ibidem repererint visitanda vel reformanda, tam in capite quam in membris, in plenaria Ordinis potestate. 56.  Controversias et quaestiones motas inter fratrem Petrum Trohilon se gerentem pro electo monasterii de Columna et monachos eiusdem monasterii, generale Capitulum committit terminandas et expediendas abbati de Prulliaco, patri abbati ipsius monasterii, qui secum aliquos abbates convocet, iustitiamque faciat partibus, in plenaria Ordinis potestate. 57.  Abbati de Doberan committit praesens Capitulum generale, quatinus sub censuris Ordinis compellat abbates de partibus Stagnalibus, Daniae, Szesiae, Norvegiae ac partium circumvicinarum ad mittendum suos scolares ad studium Rostocchense, et quod dictos compellat scolares in eadem domo manere et regulariter vivere. 58.  Similiter committitur abbati de Comprovincia, pro monasteriis regni Poloniae. 59.  Capitulum generale committit abbatibus de Eberbaco et de Sconovia, quatinus quanto celerius poterunt ad monasterium de Castro aquilae accedant, et iuxta instructiones per abbatem eiusdem monasterii sibi datas eisdem provideant, in plenaria Ordinis potestate. 60.  Item, hoc idem praecipit abbatibus de Luzella et de Mulbruna, pro monasterio de Paris. 61.  Item, sententiam depositionis fratris Ioannis Hospitalis quondam monasterii Aquae bellae abbatis, primo per abbatem Bonaevallis Viennensis prolatam, et ex consequenti per dominos Cisterciensem et Morimundi etiam de novo suis demeritis exigentibus pronuntiatam, innovatam et confirmatam, praesens Capitulum generale confirmat, approbat et renovat cum omnibus unde secutis, ipsi fratri Ioanni Hospitalis perpetuum silentium super impetitione *praefati* monasterii Aquaebellae imponendo, et nihilominus praecipit praesens Capitulum generale domino Morimundi, s. th. pr., quatinus saepedictum fratrem Ioannem sub firma custodia teneat, taliterque provideat quod amodo religiose vivere debeat. 62.  Abbatibus de Regalimonte et de Caroliloco generale Capitulum committit, quatinus se diligenter informent de expensis factis in causa pendente inter abbates de Igniaco et de Signiaco, per ipsum de Igniaco, quasque si videant esse rationabiles, per praefatum de Signiaco abbatem eidem abbati de Igniaco faciant restitui. 63.  Fratrem Petrum de Cruce monachum monasterii de Bella pertica, qui fratrem Ioannem Violeti, abbatem Primati [*Periniaci*] molestare et citare coram iudicibus saecularibus et etiam ecclesiasticis extra Ordinem, iniuste praesumpsit, excommunicationem incurrendo et alias Ordinis poenas praesens Capitulum carceribus fore mancipandum declarat, praecipitque abbati Grandis silvae, s. th. pr., quatinus ipsum fratrem Petrum capi faciat ac etiam usque ad nutum domini Cisterciensis incarcerari. 64.  Capitulum generale praecipit sub excommunicationis poena latae sententiae abbatibus infrascriptis, quatinus infra proximum generale Capitulum mittant pecunias quas exposuissent sui scolares per annum stando in studio collegii Tolosani, executioque committitur huiusmodi mandati provisori eiusdem collegii qui etiam referat in proximo generali Capitulo. Sequuntur abbates, videlicet abbas Bellae perticae tenetur solvere pecunias unius scolaris quas in praedicto collegio per annum exposuisset, abbas de Berdonis pecunias unius, de Anissorio unius, de Bonacumba duorum, de Bonoloco unius, de Loco Dei unius et de Candelio unius, etc. REHABILITATIONES 65.  Ad supplicationem domini abbatis Claraevallis, s. th. pr., praesens Capitulum generale misericorditer dispensat cum fratre Ioanne Musy, professo monasterii de Valle clara, ut non obstante quod, quodam levissimo motu mentis agitatus, frequenter et saepius illicentiatus a suo egrediens monasterio, et paululum post ad illud corde contrito revertens, praesertim quia ab anno infra vel ultra motivo praedictae levitatis, imo potius adversarii humani generalis motus instinctu, ad monasterium Claraevallis confugerit, et in eodem suo abbate consentiente hactenus tam humiliter quam devote per omnia se habuit, sanctae contritionis et laudabilis emendationis signa semper et ubique praetendens, ad omnes Ordinis legitimos gradus, voces, officia, dignitates, administrationes, abbatiali dignitate inclusa, promoveri valeat et admitti. 66.  Ad supplicationem abbatis Ursicampi, s. th. pr., praesens Capitulum generale misericorditer dispensat cum fratre Ioanne de Furnes, monacho suo, ut non obstante apostasia, quam commisit per saeculum anno integro vel amplius habitu regulari dimisso discurrendo, super quo humiliter et condigne poenituit, ad omnes, *etc. ut supra*. 67.  Ad supplicationem abbatis de Callovio, praesens generale Capitulum misericorditer dispensat cum fratre Stephano Chier, monacho suo, ut non obstante quod apostasiam trium hebdomadarum commiserit, habitu regulari derelicto, super quo regulariter et devote poenituit, ad omnes, *etc. ut supra*. 68.  Ad idem cum fratre Egidio Leplat, monacho monasterii de Oliveto, ad abbatis sui requestam, qui frater Egidius per tres annos et amplius apostatavit, se divinis immiscendo, confessionesque laicorum diversorum statuum audiendo, habitu tamen Ordinis non dimisso, abbatiali dignitate seclusa et penitus ab abbate suo auctoritate Capituli, quae sibi committitur per praesentem diffinitionem, obtento beneficio absolutionis et eidem iniuncta qualibet feria quarta panis et aquae poenitentia usque ad sequens Capitulum generale. 69.  Ad idem cum fratre Petro Musi, monacho de Reliquiis, ad abbatis sui requestam, qui frater per unius noctis spatium dumtaxat apostatavit, devoteque poenituit, inclusa abbatiali dignitate. [ALIAE DIFFINITIONES] 70.  Generale Capitulum volens tollere abusum quarumdam regionum et praesertim Flandriae, in quibus conventuales personae Ordinis in certis calendis anni pro tertia aut media parte conventus intrant infirmitorium ad utendum carnibus, quod tempus dicitur minutionum, sive fleubotomia, in quo infirmitorio quiescunt per quindenam et ultra, non frequentantes ecclesiam, claustrum aut dormitorium, multa inhonesta committendo, praecipit et mandat omnibus et singulis propriis abbatibus locorum et commissariis Ordinis, quatinus huiusmodi abusus tollant, in plenaria Ordinis potestate. 71.  Capitulum generale mandat et praecipit procuratori generali Ordinis in Curia romana existenti, quatinus quamdam causam appellationis interiectae ad ipsam Curiam per abbatem de Castellione contra et adversus R. Patrem dominum episcopum Verdunensem, cum expensis ipsius monasterii defendat, ipsamque causam dirigat et foveat, attento quod privilegia Ordinis concernit. 72.  Ad idem pro causa monasterii de Fonte salutis mota vel movenda, et quod supplicet domino protectori et aliis Ordini favorem praebentibus, quatinus hoc idem facere velint. 73.  Ad idem pro monasterio de Alta sylva, et quod super his fiant litterae per dominum Cisterciensem ad Curiam transmittendae. 74.  Ad idem pro aliis monasteriis Ordinis in quibuscumque regnis constitutis. 75.  Abbates de Bonofonte et de Calercio citantur ad proximum generale Capitulum ad exhibendum suae electionis decretum, alias pro non abbatibus habebuntur, et praecipitur magistro regenti Tolosae ut praesentem diffinitionem dictis abbatibus praesentet. 76.  Inhibetur abbati de Caduino per generale Capitulum sub excommunicationis poena, ne aliquos apostatas penes se quovis modo retineat de cetero, sine propriorum abbatum consensu. 77.  Litteras ad instantiam abbatis et conventus monasterii de Re, generali Capitulo praesentatas, quibus praesentes litterae annectuntur, ipsum Capitulum ratificat, confirmat et approbat. 78.  Praesens generale Capitulum considerans rebelliones et inobedientias, quas ferunt abbatem de Vallibus in Ornesio fecisse, utpote qui tam durae cervicis est quod nec Deum timet nec hominem veretur, committit domino Morimundi, s. th. pr., et abbati de Crista, quatinus se diligenter informent de regimine praedicti abbatis, et si sua demerita exigant quod ipsum deponant et alium in loco suo substituant, iuxta sua demerita ipsum puniendo, in plenaria Ordinis potestate ; et nihilominus praesens Capitulum denuntiat eumdem abbatem propter suas contumacias fore et esse excommunicatum, absolutionem huiusmodi sententiae domino Morimundi, suo patri visitatori specialiter reservando. 79.  Item, praesens Capitulum generale sufficienter informatum de sinistro regimine abbatis de Hylaria, districte praecipit abbati de Eberbaco, quatinus quanto celerius poterit ad ipsum monasterium de Hylaria accedat, et in eodem visitet et reformet, abbatem, si sua exigant demerita, deponendo, vel eius resignationem acceptando ; cui etiam abbati committit idem Capitulum generale ut possit et valeat recipere resignationes abbatum et subditorum, causis tamen propter quas abbates resignare possint sufficienter occurrentibus. 80.  Sententiam per dominum Claraevallis, s. th. pr., latam adversus quamdam sororem Pasquinam de Castro, monialem monasterii de Virgulto, generale Capitulum ratificat et approbat, appellationemque per eam factam desertam ope et nullam declarat, praefatamque monialem praedictum Capitulum condemnat in expensis super hac materia factis. 81.  Viso processu facto contra fratrem Ioannem Banili, pro abbate monasterii de Faisya tunc se gerentem, ipsius privationem et depositionem a dignitate abbatiali dicti monasterii per abbatem de Caduino, patrem abbatem dicti loci, tamquam iuste, rite et canonice factas praesens generale Capitulum ratificat, confirmat et approbat. 82.  Supplicationem abbatissae et conventus monasterii monialium de Novobosco iuxta Gandavum petentium, quod scribatur illustrissimo principi domino duci Burgundiae, quatinus eas habeat recommissas adversus communitatem villae Gandensis, Capitulum generale admittit. 83.  Generale Capitulum inhibet abbati et conventui monasterii Bonaevallis Viennensis sub poena inobedientiae et excommunicationis, ne grangiam de Petraria vendant Marco Tabernarii, vel cuicumque alteri seu quomodocumque alienent. 84.  Item, praesens generale Capitulum confirmat, approbat et innovat quamdam antiquam diffinitionem alias in ipso Capitulo editam, cuius tenor sequitur et est talis : Statuit et ordinat Capitulum generale quod magister et fratres de Calatrava, priori et suppriori Calatravae ibidem ab abbate Morimundi promotis vel promovendis, aliis fratribus, quibus prior in hac parte commisserit vices suas, confiteantur, in plenaria Ordinis potestate, non obstante alicuius contradictione vel mandato ; et insuper sub poena excommunicationis mandat et praecipit praesens Capitulum ipsis magistro et fratribus tam praesentibus quam futuris, quatinus iuxta eiusdem diffinitionis tenorem confiteantur et non aliis, nisi de speciali licentia abbatis Morimundi. 85.  Abbatem de Vankosco, qui visitatores et reformatores Ordinis apud regem Poloniae accusavit et diffamavit, praesens generale Capitulum citat ad comparendum personaliter in proximo futuro Capitulo generali, visurum se, si ita est, a sua dignitate deponi ; et nihilominus mandat praesens Capitulum abbati in Obra, quatinus quanto celerius poterit ad ipsum monasterium de Vankosco accedat et in eodem visitet et reformet ac diligenter de praemissis se informet, et de conversatione dicti abbatis ; et si ita, ut fertur, invenerit, quod eumdem abbatem ab administratione sui monasterii suspendat, et iuxta tenorem praesentis diffinitionis ad proxime futurum generale Capitulum citet, in plenaria Ordinis potestate. Cui etiam abbati de Obra praecipit praesens Capitulum generale, ut omnes abbates dioecesis Cracoviensis ac etiam maioris Poloniae citet, et etiam abbatem de Cips ad proximum generale Capitulum, satisfacturos de contributionibus per eos debitis et responsuros ad omnia quae contra eos per promotorem causarum in eodem Capitulo proponentur. 86.  Praesens Capitulum generale concedit abbati de Sconovia, quatinus ipse de consensu patris abbatis suique conventus aliqua bona minus utilia vel vendere aut commutare possit et valeat usque ad summam millium florenorum, in meliorem usum dicti monasterii convertendorum. 87.  Super materia processus sororis Ioannae Desterville se gerentis pro abbatissa monasterii monialium de Sancta Hoylde, praesens Capitulum ordinat et diffinit, quod per ipsum Capitulum et dominum abbatem Claraevallis scribatur domino regi Siciliae, necnon domino duci Calabriae, quatinus dicti processus materiam per dictam sororem Ioannam ad parlamentum regium Parisiense translatam in praeiudicium Ordinis, ad ipsum Ordinem remittendam procurare dignetur. 